# Sílvia Osuna Oliveras

Sílvia Osuna Oliveras (Castelló d'Empúries, Alt Empordà, 1983) és una investigadora de la Universitat de Girona, adscrita a l'Institut de Química Computacional i Catàlisi. Ha obtingut el Premi 2016 a Joves Investigadors per part de la Reial Societat Espanyola de Química, el Premi Princesa de Girona d'Investigació 2016, i el Premi Nacional de Recerca al Talent Jove 2019.
El seu camp principal de recerca és el desenvolupament d'enzims a la carta per a la síntesi i la producció de fàrmacs. Desenvolupa simulacions per ordinador i eines per al disseny de nous enzims d'interès industrial, que poden accelerar les reaccions químiques.
És investigadora ICREA de la Universitat de Girona, on dirigeix el grup CompBioLab de l'Institut de Química Computacional i Catàlisi (IQCC). Ha publicat nombrosos articles científics en publicacions destacades com ara, Journal of the American Chemical Society (JACS), Chemical Communications, Angewandte Chemie, ACS Catalysis o Nature, que han rebut moltes cites.
La pintura és la seva gran afició. Pinta des de ben petita, i als tretze anys va començar classes de pintura amb el pintor Josep Ministral. Ha declarat que, quan havia de decidir què estudiar, va dubtar entre triar Belles Arts o Química.
És una de les científiques de l'exposició itinerant i digital «Científiques Catalanes 2.0» de l'Associació Catalana de Comunicació Científica.

## Premis

* Premi Fundació Princesa de Girona Recerca Científica 2016 «per haver obert una nova via per a la reducció de costos en la producció de fàrmacs mitjançant la química computacional».
* Premi de la Reial Societat Espanyola de Química (RSEQ) Jove Investigador 2016
* Premi de la Societat Europea de Química (EuChemS), Divisió de Química Orgànica Jove Investigador 2017.
* Premi de la RSEQ i el Comitè Europeu per a les Relacions Acadèmiques de la companyia farmacèutica Lilly per a Joves Investigadors 2019, «per la seva recerca centrada en el disseny racional de nous enzims mitjançant simulacions i eines computacionals amb la finalitat d'estendre la seva aplicació a la indústria».
* Premi Nacional de Recerca al Talent Jove 2019, «per dissenyar enzims d'interès farmacològic».

## Referències

* ↑ «Sílvia Osuna és la investigadora més jove de la UdG». Diari de Girona, 12-10-2015. [Consulta: 23 gener 2017].
* ↑ «Dra. Osuna Oliveras, Silvia». Universitat de Girona. [Consulta: 24 gener 2022].
* 1 2 «Concesión de los Premios RSEQ 2016» (en castellà). Reial Societat Espanyola de Química. Arxivat de l'original el 2017-02-02. [Consulta: 23 gener 2017].
* 1 2 «La investigadora Sílvia Osuna guanya el Premi Nacional de Recerca Catalana pel Jove Talent». Universitat de Girona, 01-07-2020. [Consulta: 24 gener 2022].
* ↑ «Real Sociedad Española de Química - El Premio Princesa de Girona de Investigación distingue a la química Sílvia Osuna» (en polonès). Arxivat de l'original el 2017-02-02. [Consulta: 23 gener 2017].
* ↑ «Sílvia Osuna Oliveras». ICREA. [Consulta: 24 gener 2022].
* ↑ «Google Scholar Sílvia Osuna». Google Scholar. [Consulta: 24 gener 2022].
* ↑ Tubert, Gemma. «Sílvia Osuna: D'aficionada a la pintura a científica». Diari de Girona, 15-05-2016. [Consulta: 24 gener 2022].
* ↑ «Exposició Científiques Catalanes 2.0». ACCC. [Consulta: 24 gener 2022].
* ↑ «Premio FPdGi Investigación Científica 2016». Fundació Princesa de Girona. [Consulta: 24 gener 2022].
* ↑ «Awardees EuChemS Division of Organic Chemistry Young Investigator Award» (en anglès). European Chemical Society. [Consulta: 24 gener 2022].
* ↑ «Silvia Osuna, premio Joven Investigador 2019 de Lilly y la Real Sociedad de Química» (en castellà). Acta Sanitaria, 27-05-2019. [Consulta: 24 gener 2022].
* ↑ Corbella, Josep «L'oncòleg Josep Tabernero, premi Nacional de Recerca - Els altres guardonats» (pdf) (en castellà). La Vanguardia, 30-06-2020, pàg. 29 [Consulta: 24 gener 2022].

## Enllaços externs

* Pàgina personal